钦定古今图书集成/理学汇编/文学典/第038卷 > 岑之敬
## 钦定古今图书集成/理学汇编/文学典/第038卷 > 岑之敬

按《陈书文学传》，“之敬字思礼，南阳棘阳人也。父善纡，
梁世以经学闻，官至吴宁令、司义郎。之敬年五岁，读
《孝经》，每烧香正坐，亲戚咸加叹异。年十六，策《春秋》左
氏制旨、《孝经》义，擢为高第。御史奏曰：‘皇朝多士，例止
明经，若颜、闵之流，乃应高第’。梁武帝省其策曰：‘何妨
我复有颜、闵邪’！因召入面试，令之敬升讲座，敕中书”
舍人朱异执《孝经》，唱《士孝章》，武帝亲自论难，之敬剖
释纵横，应对如响，左右莫不嗟服。乃除童子奉车郎，
赏赐优厚。十八，预重云殿法会，时武帝亲行香，熟视
之敬曰：“未几见兮，突而弁兮。”即日除太学限内博士。
寻为寿光学士、司义郎，又除武陵王安西府刑狱参
军事。太清元年，表请试吏，除南沙令。侯景之乱，之敬
率所部赴援京师，至郡境，闻台城陷，乃与众辞诀归
乡里。承圣二年，除晋安王宣惠府中记室参军。是时，
萧勃据岭表，敕之敬宣旨慰喻。会江陵陷，仍留广州。
太建初，还朝，授东宫义省学士。太子素闻其名，尤降
赏接。累迁鄱阳王中卫府记室，镇北府中录事参军，
南台治书侍御史，征南府谘议参军。之敬始以经业
进，而博涉文史，雅有词笔，不为醇儒。性谦谨，未尝以
才学矜物，接引后进，恂恂如也。每忌日营斋，必躬自
洒扫，涕泣终日，士君子以笃行称之。十一年，卒，时年
六十一，太子嗟惜，赙赠甚厚。有集十卷行于世。子德
润，有父风，官至中军吴兴王记室。